Direktiva Komisije

z dne 14. decembra 1984

o spremembi Prilog I in II k Direktivi Sveta 66/401/EGS o trženju semena krmnih rastlin

(85/38/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/401/EGS z dne 14. junija 1966 o trženju semena krmnih rastlin [1], kakor je bila nazadnje spremenjena z Direktivo 82/287/EGS [2] in zlasti člena 21a Direktive,

ker je treba glede na razvoj znanstvenega in tehničnega znanja zaradi razlogov, navedenih spodaj, spremeniti prilogi I in II k Direktivi 66/401/EGS;

ker je znano, da je mogoče v primeru določenega tipa sort travniške latovke (Poapratensis L.) sortno čistost lažje preveriti kot pri drugih sortah; ker so zaradi tega posebne meje dovoljenih odstopanj pri sortni čistosti za tak tip že določene v Prilogi II zgoraj navedene direktive;

ker je treba standarde sortne čistosti, ki veljajo za travniško latovko, in tudi postopek za preverjanje izpolnjevanja teh standardov prilagoditi na tak način, da bo preprečena možnost diskriminacije med različnimi tipi sort, da bodo v vseh primerih veljale primerjalne vrednosti za terenski pregled in, da bo upoštevana trenutna praksa potrjevanja;

ker so ukrepi, predvideni s to direktivo, v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO DIREKTIVO:

Člen 1

Priloga I k Direktivi 66/401/EGS se spremeni:

1. V tabeli 1 se v odstavku 2 "apomiktične monoklonalne sorte Poa spp" nadomesti s "sorte Poa pratensis iz drugega dela tretjega stavka odstavka 4".

2. V drugem stavku odstavka 4 se "ali apomiktičnih monoklonalnih sort Poa spp" nadomesti z "ali Poa pratensis".

3. V odstavku 4 se doda naslednje za drugim stavkom:

"V primeru Poa pratensis število rastlin iste vrste, ki so prepoznavne kot rastline, ki očitno ne pripadajo sorti, ne presega:

- ena na 20 m2 pri proizvodnji osnovnega semena,

- štiri na 10 m2 pri proizvodnji certificiranega semena;

vendar pa se v primeru sort, ki so v skladu z dogovorjenimi postopki uradno klasificirane kot "apomiktične monoklonalne sorte" , lahko šteje, da so izpolnjeni zgoraj navedeni standardi za proizvodnjo certificiranega semena, kadar število rastlin, prepoznavnih kot rastline, ki ne pripadajo sorti, ne presega šest rastlin na 10 m2. Na zahtevo se lahko državam članicam v skladu s postopkom, določenim v členu 21, dovoli, da v primeru posevkov Poa pratensis, ki pripadajo takšnim sortam, ocenijo izpolnjevanje standardov sortne čistosti, ki ne temelji zgolj na rezultatih terenskih pregledov, izvedenih v skladu z odstavkom 6 Priloge I, kadar obstajajo dokazi, da je skladnost s standardi sortne čistosti, določena v Prilogi II, zagotovljena z ustreznim testiranjem semena ali na drug ustrezen način."

4. V zadnjem stavku točke 4 se črtajo besede "in apomiktičnih monoklonalnih sort Poa spp".

Člen 2

Priloga II k Direktivi 66/401/EGS se spremeni:

1. V prvi alinei drugega stavka v odstvaku 1 oddelka I se "Poa spp, apomiktične monoklonalne sorte" nadomesti s "Poa pratensis, sorte iz drugega dela tretjega stavka v odstavku 4 Priloge I".

2. V prvem stavku odstavka 1 oddelka II se "in apomiktičnih monoklonalnih sort Poa spp" nadomesti z "in sort Poapratensis iz drugega dela tretjega stavka v odstavku 4 Priloge I".

Člen 3

Države članice najpozneje do 1. januarja 1986 sprejmejo zakone in druge predpise, potrebne za uskladitev s to direktivo. O tem nemudoma obvestijo Komisijo in ostale države članice.

Člen 4

Ta direktiva je naslovljena na države članice.

V Bruslju, 14. decembra 1984

Za Komisijo

Poul Dalsager

Član Komisije

[1] UL 125, 11.7.1966, str. 2298/66.

[2] UL L 131, 13.5.1982, str. 24.

--------------------------------------------------